לוקה ברסל

לוקה ברסל (בפלמית: Luca Brecel; נולד ב-8 במרץ 1995) הוא שחקן סנוקר מקצועני בלגי, אלוף העולם בסנוקר לשנת 2023, ואלוף העולם בסנוקר הראשון שאינו מגיע ממדינה דוברת אנגלית. נכון לנובמבר 2023, מדורג במקום השני בעולם בדירוג שחקני הסנוקר העולמי. במהלך הקריירה זכה בארבעה תוארי דירוג ובתואר אחד ללא דירוג. כמו כן, ביצע 205 רצפים רשמיים של מאה נקודות ומעלה, ורצף מקסימלי אחד של 147 נקודות.

ביוגרפיה 
ברסל נולד וגדל בדילסן-סטוקם, לימבורג , בלגיה.

בשנת 2009 בהיותו בן 14 זכה באליפות אירופה עד גיל 19 ובשנת 2011 החל להשתתף בתחרויות למקצוענים.

באליפות העולם שנערכה בשפילד, אנגליה בתיאטרון הקרוסיבל  באפריל 2012 ברסל היה בן 17 ו-45 ימים ובכך היה לשחקן הצעיר ביותר בהיסטוריה ששיחק באליפות העולם. הוא הפסיד בסיבוב הראשון לסטיבן מגווייר  מסקוטלנד (דורג במקום 8), שהגיע עד לשלב חצי הגמר, בתוצאה של 5–10.

באליפות סין שנערכה בגואנגג'ואו באוגוסט 2017 הוא זכה בתואר לאחר שניצח במשחק הגמר את שון מרפי מאנגליה בתוצאה של 10–5. בשנה זו דורג לראשונה בין 16 השחקנים הטובים בעולם.

לראשונה בקריירה שלו הוא הגיע למשחק גמר באחד מטורנירי הכתר המשולש, באליפות בריטניה שנערכה ביורק, בתחילת דצמבר 2021. במשחק הגמר הוא הפסיד לג'או שינטונג  מסין (5–10). שבוע לאחר מכן, זכה באליפות סקוטלנד הפתוחה שנערכה בל'אנדידנו כאשר ניצח בגמר את ג'ון היגינס מסקוטלנד בתוצאה 9–5.

באליפות הליגה שנערכה בלסטר היולי 2022 הוא זכה בתואר לאחר ניצחון במשחק הגמר על לו נינג מסין בתוצאה של 3–1.

2023

אלוף עולם
באליפות העולם בסנוקר שנערכה בשפילד בתיאטרון הקרוסיבל הוא ניצח במשחק הגמר את מארק סלבי מאנגליה (דורג 2 בטורניר) בתוצאה של 18–15. בדרך לזכייה בתואר, הוא ניצח בסיבוב השני את מארק וויליאמס מוויילס בתוצאה של 13–11, בשלב רבע הגמר הוא ניצח את אלוף העולם היוצא רוני או'סאליבן מאנגליה (דורג 1 בטורניר) בתוצאה של 13–10, לאחר שפיגר בתוצאה 6–10 וניצח בשבעה משחקונים רצופים לנצחון, ובמשחק חצי הגמר ניצח את סי ג'יאהוי  מסין 17–15, לאחר פיגור של 5–14.

הוא השחקן הראשון מאירופה היבשתית שזכה באליפות העולם בסנוקר ובתואר דירוג כלשהו.

בשל סגנון משחקו המהיר והשוטף, כינויו הרשמי בענף הוא הקליע הבלגי (Belgian Bullet).

קישורים חיצוניים

 

 לוקה ברסל, באתר ה-

הערות שוליים

שחקני סנוקר
אלופי עולם בסנוקר
ספורטאים בלגים
בלגים שנולדו ב-1995